[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 26.5.2010

COM(2010) 142 τελικό

2010/0140 (COD)

Πρόταση

ΚΑΝΟΝΙΣΜΟΣ (ΕΕ) ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 732/2008 του Συμβουλίου σχετικά με την εφαρμογή συστήματος γενικευμένων δασμολογικών προτιμήσεων για την περίοδο από την 1η Ιανουαρίου 2009 έως την 31η Δεκεμβρίου 2011

ΑΙΤΙΟΛΟΓΙΚΗ ΕΚΘΕΣΗ

Η Ευρωπαϊκή Ένωση παραχωρεί εμπορικές προτιμήσεις σε αναπτυσσόμενες χώρες, στο πλαίσιο του συστήματος γενικευμένων δασμολογικών προτιμήσεων (ΣΓΠ). Το ΣΓΠ εφαρμόζεται με τη διαδοχική έκδοση κανονισμών για την εφαρμογή συστήματος γενικευμένων δασμολογικών προτιμήσεων με τριετή περίοδο εφαρμογής κάθε φορά. Το ισχύον σύστημα θεσπίστηκε με τον κανονισμό (ΕΚ) αριθ. 732/2008 του Συμβουλίου, του οποίου η ισχύς θα λήξει στις 31 Δεκεμβρίου 2011. Έπειτα από την ημερομηνία αυτή, η εφαρμογή του ΣΓΠ θα λήξει, εάν δεν ληφθούν κατάλληλα νομοθετικά μέτρα για την εξασφάλιση της συνέχειας.

Ο επόμενος κανονισμός ΣΓΠ θα πρέπει να βασίζεται σε πρόταση της Επιτροπής που να λαμβάνει καταλλήλως υπόψη τις σχετικές εκτιμήσεις όσον αφορά την αποτελεσματικότητα του ισχύοντος ΣΓΠ για την επίτευξη των στόχων του και να προτείνει τέτοιες τροποποιήσεις που να εξασφαλίζουν τη διαρκή αποτελεσματικότητά του ΣΓΠ στο μέλλον. Οι εσωτερικές εργασίες για την προετοιμασία της πρότασης της Επιτροπής με σκοπό την έκδοση του επόμενου κανονισμού ξεκίνησαν με δημόσια διαβούλευση που δρομολογήθηκε το Μάρτιο του 2010. Αναμένεται ότι η Επιτροπή θα είναι σε θέση να καταλήξει σε συμφωνία για την πρότασή της προς το Συμβούλιο και το Κοινοβούλιο στις αρχές του 2011. Η διάρκεια της συνακόλουθης νομοθετικής διαδικασίας δεν μπορεί να προβλεφθεί με βεβαιότητα, αλλά θα είναι πιθανώς 15-18 μήνες τουλάχιστον. Ωστόσο, η Επιτροπή επιθυμεί να εφαρμοστεί ο νέος κανονισμός ΣΓΠ το συντομότερο δυνατό, οπότε και θα τερματιστεί η προσωρινή αυτή παράταση του υφιστάμενου συστήματος.

Επομένως, η εναπομένουσα περίοδος εφαρμογής του κανονισμού ΓΣΠ δεν επαρκεί χρονικά για την προετοιμασία της σχετικής πρότασης της Επιτροπής και τη συνακόλουθη συμφωνία για τον διάδοχο κανονισμό μέσω της συνήθους νομοθετικής διαδικασίας. Είναι, ωστόσο, επιθυμητό να εξασφαλιστεί η συνέχεια στη λειτουργία του συστήματος και μετά τις 31 Δεκεμβρίου 2011. Οι συνέπειες τυχόν διακοπής της νομικής κάλυψης του ΣΓΠ θα ήταν ότι όλες οι εισαγωγές που πραγματοποιούνται στο πλαίσιο του ΣΓΠ θα επανέρχονταν στην απλή μεταχείριση του μάλλον ευνοούμενου κράτους, εκτός από εκείνες που προέρχονται από τις λιγότερο ανεπτυγμένες χώρες, οι οποίες θα υπάγονταν στο καθεστώς «τα πάντα εκτός από όπλα».

Συνεπώς, και παράλληλα με τις εργασίες για τον επόμενο κανονισμό ΣΓΠ, προτείνεται να διατηρηθεί ο ισχύων κανονισμός και μετά τις 31 Δεκεμβρίου 2011, με αλλαγές ήσσονος σημασίας, έως ότου συμφωνηθεί και τεθεί σε ισχύ ο διάδοχος κανονισμός. Λόγω της επικρατούσας αβεβαιότητας σχετικά με τον χρόνο που θα απαιτηθεί για την ολοκλήρωση της νομοθετικής διαδικασίας με σκοπό την έκδοση του διάδοχου κανονισμού, προτείνεται να παραταθεί η ισχύς του σημερινού κανονισμού ΣΓΠ έως τις 31 Δεκεμβρίου 2013. Η παράταση αυτή θα έδινε, αφενός, ικανό περιθώριο χρόνου για την προετοιμασία του διάδοχου κανονισμού και την επίτευξη συμφωνίας σχετικά με αυτόν και, αφετέρου, επαρκή προθεσμία στους οικονομικούς φορείς και στις δικαιούχους χώρες να προετοιμαστούν για τυχόν αλλαγές που θα γίνουν, χωρίς να διατρέχουν κίνδυνο επ’ αόριστον παράτασης που, στην πράξη, θα διαιώνιζε το status quo και θα καθυστερούσε χρήσιμες μεταρρυθμίσεις του συστήματος.

Η παρούσα πρόταση τροποποιεί μόνο εκείνα τα στοιχεία του κανονισμού (ΕΚ) αριθ. 732/2008 που είναι απαραίτητα για την παράταση της ισχύος του έως τις 31 Δεκεμβρίου 2013. Δεν προτείνονται αλλαγές όσον αφορά τη διαβάθμιση συγκεκριμένων τμημάτων προϊόντων σε σχέση με μεμονωμένους δικαιούχους, όπως προβλέπεται ήδη από τον ισχύοντα κανονισμό. Η πρόταση εισάγει προσαρμογές ώστε να δοθεί η δυνατότητα στις αναπτυσσόμενες χώρες που πληρούν τα κριτήρια επιλεξιμότητας για το ειδικό καθεστώς κινήτρων για την αειφόρο ανάπτυξη και τη χρηστή διακυβέρνηση (ΣΓΠ+) να επωφεληθούν από πρόσθετες δασμολογικές προτιμήσεις βάσει αυτής της συμφωνίας, εάν, ύστερα από αίτησή τους πριν από τις 31 Οκτωβρίου 2011 ή τις 30 Απριλίου 2013, αποφασίσει η Επιτροπή να τους χορηγήσει το ειδικό καθεστώς κινήτρων πριν από τις 15 Δεκεμβρίου 2011 ή τις 15 Ιουνίου 2013 αντιστοίχως. Οι αναπτυσσόμενες χώρες που έχουν ήδη επωφεληθεί από το ειδικό καθεστώς κινήτρων ως αποτέλεσμα των σχετικών αποφάσεων της Επιτροπής το Δεκέμβριο του 2008 και τον Ιούνιο του 2010 θα πρέπει να διατηρήσουν το καθεστώς αυτό κατά την παράταση του σημερινού συστήματος. Η απόφαση 2008/938/EΚ της Επιτροπής, της 9ης Δεκεμβρίου 2008[1], για τον κατάλογο των δικαιούχων χωρών που μπορούν να υπαχθούν στο ΣΓΠ+ όριζε την περίοδο ισχύος της προτιμησιακής μεταχείρισης από την 1η Ιανουαρίου 2009 έως τις 31 Δεκεμβρίου 2011.

Ο κανονισμός (ΕΚ) αριθ. 732/2008 του Συμβουλίου περιέχει επίσης ορισμένες εξουσίες που διαθέτει αποκλειστικά το Συμβούλιο και οι οποίες δεν βασίζονται στην απόφαση 1999/468/ΈΚ του Συμβουλίου για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[2]. Η Επιτροπή θα υποβάλει πρόταση με την οποία θα αναθεωρηθούν όλες αυτές οι διαδικασίες στο πλαίσιο της κοινής εμπορικής πολιτικής βάσει του συστήματος εκτέλεσης των πράξεων που καθορίζεται στο άρθρο 291 της συνθήκης για τη λειτουργία της Ευρωπαϊκής Ένωσης και του κανονισμού για τους κανόνες και τις γενικές αρχές σχετικά με την άσκηση των εκτελεστικών αρμοδιοτήτων που ανατίθενται στην Επιτροπή βάσει του άρθρου 291 παράγραφος 3. Η πρόταση θα αφορά επίσης το άρθρο 16 παράγραφος 4, το άρθρο 19 παράγραφοι 4 και 5 και το άρθρο 22 παράγραφος 2 του παρόντος κανονισμού. Η παρούσα πρόταση θα υποβληθεί το ταχύτερο δυνατό και σε συνέχεια της έγκρισης από την Επιτροπή, στις 9 Μαρτίου 2010, της πρότασής της για τους κανόνες και τις γενικές αρχές που αφορούν την άσκηση των εκτελεστικών αρμοδιοτήτων της Επιτροπής.

Η πρόταση σχετικά με την παράταση ισχύος του σημερινού κανονισμού ΣΓΠ δεν συνεπάγεται κόστος για τον ενωσιακό προϋπολογισμό. Η εφαρμογή της παράτασης δεν θα επιφέρει ούτε απώλεια τελωνειακών εσόδων σε σύγκριση με τη σημερινή κατάσταση.

2010/0140 (COD)

Πρόταση

ΚΑΝΟΝΙΣΜΟΣ (ΕΕ) ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 732/2008 του Συμβουλίου σχετικά με την εφαρμογή συστήματος γενικευμένων δασμολογικών προτιμήσεων για την περίοδο από την 1η Ιανουαρίου 2009 έως την 31η Δεκεμβρίου 2011

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 2,

την πρόταση της Ευρωπαϊκής Επιτροπής,

Έπειτα από διαβίβαση της πρότασης στα εθνικά κοινοβούλια,

Αποφασίζοντας σύμφωνα με τη συνήθη νομοθετική διαδικασία,

Εκτιμώντας τα ακόλουθα:

(1) Από το 1971, η Ευρωπαϊκή Ένωση παραχωρεί εμπορικές προτιμήσεις σε αναπτυσσόμενες χώρες, στο πλαίσιο του συστήματος γενικευμένων δασμολογικών προτιμήσεων (ΣΓΠ). Το ΣΓΠ εφαρμόζεται μέσω διαδοχικών κανονισμών για την εφαρμογή συστήματος γενικευμένων δασμολογικών προτιμήσεων (στο εξής «το σύστημα») με τριετή περίοδο εφαρμογής κάθε φορά.

(2) Το ισχύον σύστημα θεσπίστηκε με τον κανονισμό (ΕΚ) αριθ. 732/2008 του Συμβουλίου, της 22ας Ιουλίου 2008, για την εφαρμογή συστήματος γενικευμένων δασμολογικών προτιμήσεων για την περίοδο από την 1η Ιανουαρίου 2009 έως τις 31 Δεκεμβρίου 2011 και για τροποποίηση των κανονισμών (ΕΚ) αριθ. 552/97, (ΕΚ) αριθ. 1933/2006 και των κανονισμών της Επιτροπής (ΕΚ) αριθ. 1100/2006 και (ΕΚ) αριθ. 964/2007[3], ο οποίος ισχύει έως τις 31 Δεκεμβρίου 2011, ημερομηνία έπειτα από την οποία η λειτουργία του συστήματος θα πάψει, εκτός εάν ληφθούν κατάλληλα νομοθετικά μέτρα για την εξασφάλιση της συνέχειας εφαρμογής.

(3) Οι μελλοντικές βελτιώσεις του συστήματος θα πρέπει να βασίζονται σε πρόταση για νέο κανονισμό ο οποίος να λαμβάνει υπόψη τις σχετικές εκτιμήσεις για την αποτελεσματικότητα του κανονισμού (ΕΚ) αριθ. 732/2008 ως προς την επίτευξη των στόχων του συστήματος. Ο νέος κανονισμός θα πρέπει να περιλαμβάνει τις απαραίτητες τροποποιήσεις για την εξασφάλιση της διαρκούς αποτελεσματικότητας του συστήματος. Είναι επίσης σημαντικό, όσον αφορά την πρόταση της Επιτροπής, να λάβει υπόψη της δεδομένα εμπορικών στατιστικών, τα οποία θα είναι διαθέσιμα μόλις τον Ιούλιο του 2010, όσον αφορά τις εισαγωγές που καλύπτονται από το σύστημα για την περίοδο μέχρι και το 2009, έτος που σημαδεύτηκε από μια απότομη πτώση των εμπορικών συναλλαγών παγκοσμίως, συμπεριλαμβανομένων των αναπτυσσόμενων χωρών. Είναι εξίσου σημαντικό να εξασφαλιστεί ότι οι οικονομικοί φορείς και οι δικαιούχοι χώρες έχουν επαρκή προθεσμία να προετοιμαστούν για τις αλλαγές που θα επιφέρει ο νέος κανονισμός. Γι’ αυτούς τους λόγους, η εναπομένουσα περίοδος εφαρμογής του κανονισμού (ΕΚ) αριθ. 732/2008 δεν επαρκεί χρονικά για την εκπόνηση πρότασης της Επιτροπής και τη συνακόλουθη έκδοση διάδοχου κανονισμού από το Συμβούλιο με τη συνήθη νομοθετική διαδικασία. Ωστόσο, είναι επιθυμητό να εξασφαλιστεί η συνέχεια στη λειτουργία του συστήματος και μετά τις 31 Δεκεμβρίου 2011 έως ότου εκδοθεί και τεθεί σε εφαρμογή ο διάδοχος κανονισμός. Ταυτόχρονα, είναι απαραίτητο να γίνουν ορισμένες τροποποιήσεις τεχνικού χαρακτήρα στον κανονισμό, ώστε να εξασφαλίζεται συνοχή και συνέχεια στη λειτουργία του συστήματος.

(4) Συνεπώς, η παράταση ισχύος του σημερινού κανονισμού δεν θα πρέπει να είναι αόριστης διάρκειας, και προκειμένου να δοθεί ο χρόνος που χρειάζεται για τη νομοθετική διαδικασία με σκοπό την έγκριση του νέου συστήματος ΣΓΠ, η περίοδος εφαρμογής του κανονισμού (ΕΚ) αριθ. 732/2008 θα πρέπει να παραταθεί έως τις 31 Δεκεμβρίου 2013. Σε περίπτωση που ο νέος κανονισμός τεθεί σε εφαρμογή πριν από την ημερομηνία αυτή, η παράταση θα πρέπει να συντομευθεί αναλόγως.

(5) Οι αναπτυσσόμενες χώρες που πληρούν τα κριτήρια επιλεξιμότητας για το ειδικό καθεστώς κινήτρων για την αειφόρο ανάπτυξη και τη χρηστή διακυβέρνηση (ΣΓΠ+) θα πρέπει να μπορούν να επωφεληθούν από πρόσθετες δασμολογικές προτιμήσεις βάσει της εν λόγω συμφωνίας, εάν, ύστερα από αίτηση που θα υποβάλουν πριν από τις 31 Οκτωβρίου 2011 ή τις 30 Απριλίου 2013, η Επιτροπή αποφασίσει να τους χορηγήσει το ειδικό καθεστώς κινήτρων πριν από τις 15 Δεκεμβρίου 2011 ή τις 15 Ιουνίου 2013 αντιστοίχως. Οι αναπτυσσόμενες χώρες που έχουν ήδη επωφεληθεί από το ειδικό καθεστώς κινήτρων ως αποτέλεσμα των σχετικών αποφάσεων της Επιτροπής το Δεκέμβριο του 2008 και τον Ιούνιο του 2010 θα πρέπει να διατηρήσουν το καθεστώς αυτό κατά την παράταση ισχύος του σημερινού συστήματος,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 732/2008 τροποποιείται ως εξής:

(1) Στο τίτλο, οι λέξεις: «για την περίοδο» και «έως τις 31 Δεκεμβρίου 2011» διαγράφονται.

(2) Στο άρθρο 8 παράγραφος 2 δεύτερο εδάφιο, προστίθενται τα ακόλουθα στοιχεία γ) και δ):

«γ) για τον σκοπό του άρθρου 9 στοιχείο α) περίπτωση iii), τα διαθέσιμα στοιχεία την 1η Σεπτεμβρίου 2010, τα οποία αποτελούν τον μέσο όρο τριών συναπτών ετών·

δ) για τον σκοπό του άρθρου 9 στοιχείο α) περίπτωση iv), τα διαθέσιμα στοιχεία την 1η Σεπτεμβρίου 2012, τα οποία αποτελούν τον μέσο όρο τριών συναπτών ετών.»

(3) Το άρθρο 9 τροποποιείται ως ακολούθως:

α) Στην παράγραφο 1, μετά το στοιχείο α) περίπτωση ii) προστίθεται το ακόλουθο κείμενο:

«είτε

iii) μέχρι την 31η Οκτωβρίου 2011, περίπτωση κατά την οποία το ειδικό καθεστώς κινήτρων παρέχεται από 1ης Ιανουαρίου 2012·

είτε

iv) μέχρι την 30ή Απριλίου 2013, περίπτωση κατά την οποία το ειδικό καθεστώς κινήτρων παρέχεται από 1ης Ιουλίου 2013·»

β) H παράγραφος 3 τροποποιείται ως εξής:

i) Η δεύτερη πρόταση αντικαθίσταται από την ακόλουθη:«Οι χώρες στις οποίες παρέχεται ειδικό καθεστώς κινήτρων για την αειφόρο ανάπτυξη και τη χρηστή διακυβέρνηση βάσει αιτήσεως δυνάμει της παραγράφου 1 στοιχείο α) περίπτωση i) δεν υποχρεούνται να υποβάλουν αίτηση δυνάμει της παραγράφου 1 στοιχείο α) περίπτωση ii), περίπτωση iii) ή περίπτωση iv).»

ii) Προστίθεται το ακόλουθο εδάφιο:«Οι χώρες στις οποίες παρέχεται ειδικό καθεστώς κινήτρων για την αειφόρο ανάπτυξη και τη χρηστή διακυβέρνηση βάσει αιτήσεως δυνάμει της παραγράφου 1 στοιχείο α) περίπτωση ii) δεν υποχρεούνται να υποβάλουν αίτηση δυνάμει της παραγράφου 1 στοιχείο α) περίπτωση iii) ή περίπτωση iv). Οι χώρες στις οποίες παρέχεται ειδικό καθεστώς κινήτρων για την αειφόρο ανάπτυξη και τη χρηστή διακυβέρνηση βάσει αιτήσεως δυνάμει της παραγράφου 1 στοιχείο α) περίπτωση iii) δεν υποχρεούνται να υποβάλουν αίτηση δυνάμει της παραγράφου 1 στοιχείο α) περίπτωση iv).

(4) Στο άρθρο 10 παράγραφος 3, η τελεία στο τέλος του στοιχείου β) αντικαθίσταται από άνω τελεία και, μετά το στοιχείο β), προστίθεται το ακόλουθο κείμενο:

«ή

γ) έως τις 15 Δεκεμβρίου 2011, για αίτηση δυνάμει του άρθρου 9 παράγραφος 1 στοιχείο α) περίπτωση iii)·

ή

δ) έως τις 15 Ιουνίου 2013, για αίτηση δυνάμει του άρθρου 9 παράγραφος 1 στοιχείο α) περίπτωση iv).»

(5) Στο άρθρο 32 παράγραφος 2 οι λέξεις: «31η Δεκεμβρίου 2011» αντικαθίστανται από τις λέξεις: «31η Δεκεμβρίου 2013 ή έως την ημερομηνία που ορίζεται από τον διάδοχο κανονισμό, εάν η ημερομηνία αυτή είναι προγενέστερη».

Άρθρο 2

Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ L 334 της 12.12.2008, σ. 90.

[2] ΕΕ L 184 της 17.7.1999, σ. 23.

[3] ΕΕ L 211 της 6.8.2008, σ. 1.